**Metodické usmernenie č. 002544/2019/oGŠ-1**

**Úradu podpredsedu vlády SR pre investície a informatizáciu**

**k vykonávaniu zaručenej konverzie**

Podľa § 6 ods. 1 a § 7 ods. 1 vyhlášky Úradu podpredsedu vlády Slovenskej republiky č. 331/2018 Z. z. o zaručenej konverzii (ďalej len „vyhláška“) sa osvedčovacia doložka pri zaručenej konverzii z listinnej do elektronickej podoby a z elektronickej do elektronickej podoby vytvára ako elektronický dokument vyplnený podľa elektronického formulára, ktorého vzor je zverejnený v module elektronických formulárov.

Podľa § 8 ods. 3 vyhlášky záznam o vykonanej zaručenej konverzii je elektronický dokument vyplnený v podobe elektronického formulára, ktorého vzor je zverejnený v module elektronických formulárov.

Úrad podpredsedu vlády Slovenskej republiky pre investície a informatizáciu usmerňuje osoby vykonávajúce zaručenú konverziu, aby do vydania nových elektronických formulárov a ich zverejnenia v module elektronických formulárov používali na vytváranie osvedčovacej doložky pre nižšie uvedené druhy zaručenej konverzie elektronické formuláre osvedčovacej doložky, ktoré sú k dnešnému dňu v module elektronických formulárov zverejnené a sú označené ako platné.

Ide o elektronické formuláre s identifikátorom:

* [50349287.ConversionRecordForScannedDocument.sk](https://formulare.slovensko.sk/_layouts/eFLCM/DetailVzoruEFormulara.aspx?vid=50349287.ConversionRecordForScannedDocument.sk&vh=2&vl=0) vo verzii 2.0 pre zaručenú konverziu z listinnej do elektronickej podoby (§ 6 ods. 1 vyhlášky) a
* [50349287.ConversionRecordForPrintedDocument.sk](https://formulare.slovensko.sk/_layouts/eFLCM/DetailVzoruEFormulara.aspx?vid=50349287.ConversionRecordForPrintedDocument.sk&vh=2&vl=1) vo verzii 2.1 pre zaručenú konverziu z elektronickej do listinnej podoby.

V prípade vytvárania záznamov o vykonanej zaručenej konverzii do zverejnenia nových formulárov sa odporúča využívať existujúcu dátovú štruktúru záznamu o zaručenej konverzii.

Mgr. Patrik Krauspe v. r.

vedúci úradu